Kommissionens forordning (EF) nr. 983/2000

af 11. maj 2000

om ændring af forordning (EF) nr. 20/98 om gennemførelsesbestemmelser til Rådets forordning (EF) nr. 2200/96 for så vidt angår støtte til foreløbigt anerkendte producentsammenslutninger

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved forordning (EF) nr. 1257/1999(2), særlig artikel 48, og

ud fra følgende betragtninger:

(1) I Kommissionens forordning (EF) nr. 20/98(3), ændret ved forordning (EF) nr. 243/1999(4), fastsættes de nærmere regler for den støtte, der udbetales til foreløbigt anerkendte producentsammenslutninger i overensstemmelse med Kommissionens forordning (EF) nr. 478/97 af 14. marts 1997 om gennemførelsesbestemmelser til Rådets forordning (EF) nr. 2200/96 med hensyn til foreløbig anerkendelse af producentsammenslutninger(5), ændret ved forordning (EF) nr. 243/1999.

(2) Finansieringsmåden for denne støtte, der omhandles i artikel 52 i forordning (EF) nr. 2200/96 er blevet ændret med virkning fra 1. januar 2000 ved Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger. Denne støtte betragtes i fremtiden som interventioner til regulering af landbrugsmarkederne i overensstemmelse med artikel 1, stk. 2, litra b), i Rådets forordning (EF) nr. 1258/1999 af 17. maj 1999 om finansiering af den fælles landbrugspolitik(6).

(3) For at tilpasse forordning (EF) nr. 20/98 til denne nye situation er det nødvendigt at ændre den. Ændringerne omfatter især berettigelsen til støtte fra EUGFL, Garantifonden i forbindelse med den foreløbige anerkendelse, fristerne for indsendelse af støtteansøgninger og udbetalingen af denne støtte, den nye betegnelse af de regioner, der kan modtage de forskellige finansieringssatser, med henblik på at gøre denne betegnelse forenelig med den, der omhandles i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(7), og endelig medlemsstaternes forpligtelse til at kontrollere overholdelsen af betingelserne for ydelsen af denne støtte.

(4) Det skal ved iværksættelsen af denne forordning præciseres, at den anvendes på den støtte, der udbetales for anerkendelsesplaner, der godkendes fra den 1. januar 2000, og på støtte, der udbetales for anerkendelsesplaner godkendt før den 1. januar 2000 for de årlige perioder, der begynder den 1. januar 2000.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -

UDSTEDT FØLGENDE FORORDNING:

Artikel 1

I forordning (EF) nr. 20/98 foretages følgende ændringer:

1) Artikel 1, stk. 2, litra d), tredje led, udgår.

2) Artikel 2, stk. 2, litra d), affattes således:

"d) udbetales i årlige rater ved afslutningen af hver årlig periode for iværksættelsen af anerkendelsesplanen. Ved beregningen af den årlige rate anvender medlemsstaterne som afsat årsproduktion produktionen i en årlig periode, der er forskellig fra den, for hvilke den årlige rate udbetales, hvis dette er berettiget på grund af kontrollen. Denne forskellige årlige periode skal afvige med under 12 måneder."

3) Artikel 3, stk. 1, andet afsnit, affattes således:"Investeringer, som kan skabe konkurrenceforvridning i producentsammenslutningens øvrige erhvervsaktiviteter, er ikke omfattet."

4) Artikel 5 affattes således:

"Artikel 5

1. Producentsammenslutningerne indgiver en samlet ansøgning om den støtte, der omhandles i artikel 2 og 3, i løbet af de tre måneder, der følger efter udløbet af hver af de årlige perioder, der er anført i artikel 2, stk. 2, litra d).

2. Enhver ansøgning om støtte skal ledsages af en skriftlig erklæring fra producentorganisationen om,

- at den overholder og vil overholde bestemmelserne i forordning (EF) nr. 2200/96, forordning (EF) nr. 478/97 samt i nærværende forordning, og

- at den hverken direkte eller indirekte har modtaget, modtager eller vil modtage dobbelt finansiel fællesskabsstøtte eller national støtte til de foranstaltninger og/eller aktioner, hvortil Fællesskabet yder finansiel støtte i henhold til nærværende forordning.

3. Medlemsstaterne udbetaler støtten i løbet af de seks måneder, der følger efter modtagelsen af en fuldstændig ansøgning."

5) Artikel 8 affattes således:

"Artikel 8

De udgifter, der afholdes af medlemsstaterne til den i artikel 2 og 3 omhandlede støtte, er støtteberettiget under Den Europæiske Udviklings- og Garantifond for Landbruget (EUGFL), Garantisektionen."

6) Artikel 9 affattes således:

"Artikel 9

Fællesskabets bidrag til finansieringen af den støtte, der omhandles i artikel 2, andrager

- 75 % af de støtteberettigede offentlige udgifter i regionerne under mål 1 og 2, jf. artikel 1 i forordning (EF) nr. 1260/1999

- 50 % af støtteberettigede offentlige udgifter i de øvrige regioner."

7) Artikel 10 affattes således:

"Artikel 10

1. Fællesskabets bidrag til finansieringen af den støtte, der omhandles i artikel 3, udtrykt i støtteækvivalent i kapital, kan i forhold til de i artikel 3 omhandlede støtteberettigede investeringsudgifter højst udgøre

- 50 % i regionerne under mål 1 og 2, jf. artikel 1 i forordning (EF) nr. 1260/1999

- 30 % i de øvrige regioner.

2. De berørte medlemsstater skal forpligte sig til at deltage i finansieringen af de i artikel 3 omhandlede støtteberettigede investeringsudgifter med mindst 5 %.

3. Modtagerne af støtten skal deltage i finansieringen af de i artikel 3 omhandlede støtteberettigede investeringsudgifter med mindst:

- 25 % i regionerne under mål 1 og 2, jf. artikel 1 i forordning (EF) nr. 1260/1999

- 45 % i de øvrige regioner."

8) Artikel 11 affattes således:

"Artikel 11

Uden at det berører den kontrol, der udføres i overensstemmelse med afsnit VI i forordning (EF) nr. 2200/96 kontrollerer medlemsstaterne producentsammenslutningerne for at tilse, om betingelserne for ydelsen af den i artikel 2 og 3 omhandlede støtte overholdes."

9) Artikel 12 affattes således:

"Artikel 12

1. Såfremt det under en kontrol udført i overensstemmelse med artikel 11 viser sig, at

- værdien af den afsatte produktion er mindre end det beløb, der ligger til grund for beregningen af den i artikel 2 omhandlede støtte, eller

- den i nærværende forordning omhandlede støtte er blevet anvendt på en måde, som ikke er i overensstemmelse med de gældende bestemmelser eller med den godkendte anerkendelsesplan

skal modtageren tilbagebetale det dobbelte af det uretmæssigt udbetalte beløb, forhøjet med en rente svarende til perioden fra udbetalingen til modtagerens tilbagebetaling.

Rentesatsen er den på datoen for den uretmæssige udbetaling gældende rentesats, som anvendes i forbindelse med eurotransaktioner foretaget af Den Europæiske Centralbank, og som offentliggøres i C-udgaven af De Europæiske Fællesskabers Tidende, forhøjet med 3 procentpoint.

2. Hvis forskellen mellem den faktisk udbetalte støtte og den retmæssige støtte udgør mere end 20 % af den retmæssige støtte, skal modtageren tilbagebetale hele den udbetalte støtte, forhøjet med den i stk. 1 nævnte rente.

3. Hvis en producentorganisation forsætligt eller som følge af grov uagtsomhed afgiver en urigtig erklæring inden for rammerne af denne forordning, udelukkes den fra at modtage støtte i resten af den igangværende anerkendelsesplans gyldighedstid.

4. Stk. 1-3 anvendes uanset de andre sanktioner, der vedtages i henhold til artikel 48 i forordning (EF) nr. 2200/96."

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes på støtte udbetalt for anerkendelsesplaner, der er godkendt fra den 1. januar 2000, og på støtte udbetalt for de årlige perioder, der begynder efter den 1. januar 2000, for anerkendelsesplaner, der er godkendt før den 1. januar 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. maj 2000.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 1.

(2) EFT L 160 af 26.6.1999, s. 80.

(3) EFT L 4 af 8.1.1998, s. 40.

(4) EFT L 27 af 2.2.1999, s. 8.

(5) EFT L 75 af 15.3.1997, s. 4.

(6) EFT L 160 af 26.6.1999, s. 103.

(7) EFT L 161 af 26.6.1999, s. 1.